SRICHA เซ็น MOU “Amec Foster Wheeler”ผู้รับเหมาก่อสร้างระดับโลก
SRICHA เซ็น MOU"Amec Foster Wheeler"ผู้รับเหมาก่อสร้างระดับโลก หวังเพิ่มโอกาสรับงาน โวปัจจุบันมีงานในมือกว่า 1,200 ลบ.เล็งเสนองานก่อสร้างใหม่หลายโครงการ มูลค่ารวมจะสูงกว่า 10,000 ลบ.
16 พ.ย. 2558

นายกฤษฎา โพธิสมภรณ์ รองกรรมการผู้จัดการ บริษัท ศรีราชาคอนสตรัคชั่น  จำกัด (มหาชน) หรือ SRICHA เปิดเผยว่า ขณะนี้บริษัทได้เซ็น MOU เป็นพันธมิตรร่วมกับบริษัท  Amec Foster Wheeler ซึ่งเป็นผู้รับเหมาก่อสร้างยักษ์ใหญ่ระดับโลก โดยการร่วมงานกับบริษัทชั้นนำระดับโลกจะช่วยเพิ่มโอกาสในการรับงานโครงการใหญ่ในต่างประเทศมากขึ้น พร้อมกันนี้จะทำให้บริษัทก้าวขึ้นสู่การเป็นบริษัทรับเหมาก่อสร้างระดับสากลต่อไป
ขณะที่ปัจจุบันบริษัทมีมูลค่าปริมาณงานในมือ (Backlog) กว่า 1,200 ล้านบาททั้งงานก่อสร้างในประเทศ และงานซ่อมบำรุงและดูแลรักษา (Maintenance) เครื่องจักรในโครงการ Ambatovy ซึ่งเป็นโรงงานถลุงเหมืองแร่ที่ประเทศมาดากัสการ์ ระหว่างนี้บริษัทเตรียมเสนองานก่อสร้างใหม่หลายโครงการ มูลค่ารวมจะสูงกว่า 10,000 ล้านบาท โดยทุกงานทุกโครงการเป็นการรับงานแบบสัญญาเปิด บริษัทสามารถเพิ่มการรับรู้รายได้จากมูลค่างานในช่วงเริ่มเสมอ
 